Lenge før Colombia ble medlem av Den internasjonale olympiske komité og kunne delta i lekene, hadde Jorge Perry Nova Villate selv skrevet et brev og meldt seg på til maratonløpet. Denne påmeldingen ble akseptert, og godt mottatt: Han fikk ikke bare delta, han fikk sponset reisen til Los Angeles, inklusive fire måneder for å kunne forberede seg. Men treningen var nok mangelfull; han stilte til start, men brøt løpet før han hadde løpt ti kilometer. Likevel ble han tildelt en medalje, en spesiell fortjenestemedalje fra Den internasjonale olympiske komité. Selv om denne ikke regnes inn i de offisielle medaljestatistikkene, blir Perry i Colombia regnet som den første colombianske deltakeren, og også første medaljevinneren.